CELEX: 62015CN0093
Language: sk
Date: 2015-02-25 00:00:00
Title: Vec C-93/15 P: Odvolanie podané 25. februára 2015: Banco Privado Português, S.A. – v likvidácii, a Massa Insolvente do Banco Privado Português, S.A. – v likvidácii proti rozsudku Všeobecného súdu (štvrtá komora) z 12. decembra 2014 vo veci T-487/11, Banco Privado Português a Massa Insolvente do Banco Privado Português/Komisia

20.4.2015   
            
            
               SK
            
            
               Úradný vestník Európskej únie
            
            
               C 127/13
            
         Odvolanie podané 25. februára 2015: Banco Privado Português, S.A. – v likvidácii, a Massa Insolvente do Banco Privado Português, S.A. – v likvidácii proti rozsudku Všeobecného súdu (štvrtá komora) z 12. decembra 2014 vo veci T-487/11, Banco Privado Português a Massa Insolvente do Banco Privado Português/Komisia
   (Vec C-93/15 P)
   (2015/C 127/19)
   Jazyk konania: portugalčina
   
      Účastníci konania
   
   
      Odvolateľky: Banco Privado Português, S.A. – v likvidácii, a Massa Insolvente do Banco Privado Português, S.A. – v likvidácii (v zastúpení: C. Fernández Vicién, F. Pereira Coutinho, M. Esperança Pina, M. Ferreira Santos, R. Leandro Vasconcelos, advokáti)
   
      Ďalší účastník konania: Európska komisia
   
      Návrhy odvolateliek
   
   Odvolateľky navrhujú, aby Súdny dvor vyhlásil odvolanie za prípustné a dôvodné a vyhovel mu, a v dôsledku toho
   
               —
            
            
               zrušil napadnutý rozsudok a nahradil ho rozsudkom, ktorým sa rozhodnutie Komisie (1) zrušuje v celom rozsahu,
            
         
               —
            
            
               subsidiárne, zrušil napadnutý rozsudok a nahradil ho rozsudkom, ktorým sa rozhodnutie zrušuje v rozsahu, v akom sa určuje, že štátna pomoc vo forme záruky je nezákonná a nezlučiteľná so spoločným trhom pre obdobie od 5. decembra 2008 do 5. júna 2009,
            
         
               —
            
            
               subsidiárne, zrušil napadnutý rozsudok a nahradil ho rozsudkom, ktorým sa rozhodnutie zrušuje v rozsahu, v akom nariaďuje vrátenie (údajnej) štátnej pomoci podľa článkov 2 až 4,
            
         
               —
            
            
               subsidiárne, zrušil napadnutý rozsudok a nahradil ho rozsudkom, ktorým sa rozhodnutie zrušuje v rozsahu, v akom nariaďuje vrátenie za obdobie od 5. decembra 2008 do 5. júna 2009,
            
         
               —
            
            
               zaviazal Komisiu na náhradu konania na obidvoch stupňoch.
            
         
      Odvolacie dôvody a hlavné tvrdenia
   
   Na podporu svojho odvolania odvolateľky uvádzajú šesť dôvodov:
   
               1)
            
            
               Prvý odvolací dôvod: Všeobecný súd sa pokúšal nahradiť chýbajúce odôvodnenie rozhodnutia Komisie vlastnými dôvodmi a pri skúmaní odôvodnenia Komisie sa dopustil nesprávneho právneho posúdenia, keď ho považoval za dostatočné.
            
         
               2)
            
            
               Druhý odvolací dôvod: Všeobecný súd nesprávne vyložil článok 107 ods. 1 ZFEÚ a nesprávne uplatnil právo na skutkový stav, keď sa domnieval, že BPP bola poskytnutá výhoda, čím sa záruka zmenila na pomoc nezlučiteľnú so spoločným trhom.
            
         
               3)
            
            
               Tretí odvolací dôvod: Všeobecný súd sa dopustil nesprávneho právneho posúdenia, keď usúdil, že Komisia sa nedopustila zjavne nesprávneho posúdenia a právne nepochybila, keď nezohľadnila, že boli splnené požiadavky pre výnimku podľa článku 107 ods. 3 ZFEÚ.
            
         
               4)
            
            
               Štvrtý odvolací dôvod: Všeobecný súd sa dopustil nesprávneho právneho posúdenia, keď potvrdil rozhodnutie o vrátení pomoci, keďže potvrdil rozhodnutie nariaďujúce vrátenie (údajnej) pomoci, ktorá nebola nezlučiteľná s vnútorným trhom, pretože BPP nezískala žiadnu výhodu, nezohľadnil skutočnosť, že napadnuté rozhodnutie nariaďovalo vrátenie pomoci z procesných dôvodov, a dopustil sa pochybenia, keď usúdil, že Komisia sa pri výpočte výšky pomoci neodchýlila od zásad stanovených v jej pokynoch.
            
         
               5)
            
            
               Piaty odvolací dôvod: Všeobecný súd porušil zásady právnej istoty a legitímnej dôvery, keď zachoval napadnuté rozhodnutie v časti, ktorá nariaďuje vrátenie (údajnej) pomoci.
            
         
               6)
            
            
               Šiesty odvolací dôvod: Všeobecný súd nezohľadnil, že Komisia porušila právo BPP na rovnaké zaobchádzanie, keďže s týmto prípadom bolo zaobchádzané inač než s podobnými situáciami.
            
         
      (1)  Rozhodnutie Komisie 2011/346/EÚ z 20. júla 2010 o štátnej pomoci C 33/09 (ex NN 57/09, CP 191/09) poskytnutej Portugalskom vo forme štátnej záruky pre BPP (Ú. v. EÚ L 159, s. 95).